Title: ระเบียบกระทรวงมหาดไทย ว่าด้วยค่าใช้จ่ายเพื่อช่วยเหลือประชาชนตามอำนาจหน้าที่ขององค์กรปกครองส่วนท้องถิ่น พ.ศ. 2560 (ฉบับ Update ล่าสุด)

ระเบียบกระทรวงมหาดไทย
ว่าด้วยค่าใช้จ่ายเพื่อช่วยเหลือประชาชนตามอำนาจหน้าที่ขององค์กรปกครองส่วนท้องถิ่น
พ.ศ. ๒๕๖๐

โดยที่เป็นการสมควรกำหนดระเบียบกระทรวงมหาดไทยว่าด้วยค่าใช้จ่ายเพื่อช่วยเหลือประชาชนตามอำนาจหน้าที่ขององค์กรปกครองส่วนท้องถิ่น
พ.ศ. ๒๕๖๐

อาศัยอำนาจตามความในมาตรา
๖ และมาตรา ๗๔ (๙) แห่งพระราชบัญญัติองค์การบริหารส่วนจังหวัด พ.ศ. ๒๕๔๐ มาตรา ๖๗
(๙) แห่งพระราชบัญญัติเทศบาล พ.ศ. ๒๔๙๖ ซึ่งแก้ไขเพิ่มเติมโดยพระราชบัญญัติเทศบาล
(ฉบับที่ ๔) พ.ศ. ๒๕๐๕ มาตรา ๗๗ แห่งพระราชบัญญัติเทศบาล พ.ศ. ๒๔๙๖ มาตรา ๕ และมาตรา
๘๕ (๑๐) แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
รัฐมนตรีว่าการกระทรวงมหาดไทย จึงออกระเบียบไว้ดังนี้

ข้อ
๑  ระเบียบนี้เรียกว่า ระเบียบกระทรวงมหาดไทย
ว่าด้วยค่าใช้จ่ายเพื่อช่วยเหลือประชาชนตามอำนาจหน้าที่ขององค์กรปกครองส่วนท้องถิ่น
พ.ศ. ๒๕๖๐

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  ในระเบียบนี้
การช่วยเหลือประชาชน หมายความว่า
การให้ความช่วยเหลือประชาชนที่ได้รับความเดือดร้อน
หรือไม่สามารถช่วยเหลือตนเองได้ในการดำรงชีพ โดยอาจให้เป็นสิ่งของหรือจ่ายเป็นเงินหรือการจัดบริการสาธารณะเพื่อให้การช่วยเหลือประชาชนในระดับเขตพื้นที่หรือท้องถิ่น
ตามอำนาจหน้าที่ขององค์กรปกครองส่วนท้องถิ่น
องค์กรปกครองส่วนท้องถิ่น หมายความว่า
องค์การบริหารส่วนจังหวัด เทศบาล และองค์การบริหารส่วนตำบล
ผู้บริหารท้องถิ่น หมายความว่า นายกองค์การบริหารส่วนจังหวัด
นายกเทศมนตรี และนายกองค์การบริหารส่วนตำบล
คณะกรรมการ หมายความว่า
คณะกรรมการช่วยเหลือประชาชนขององค์กรปกครองส่วนท้องถิ่น
บุคลากร หมายความว่า
บุคลากรขององค์กรปกครองส่วนท้องถิ่น หรือประชาชนที่องค์กรปกครองส่วนท้องถิ่นมอบหมายให้ปฏิบัติงาน
สาธารณภัย หมายความว่า
สาธารณภัยตามกฎหมายว่าด้วยการป้องกันและบรรเทาสาธารณภัย
การส่งเสริมและพัฒนาคุณภาพชีวิต[๒] หมายความว่า
การส่งเสริมหรือช่วยเหลือบุคคลให้สามารถเข้าถึงปัจจัยพื้นฐานในการดำรงชีวิตได้อย่างปกติสุขในสังคม
หรือการส่งเสริมพัฒนาบุคคลให้มีความรู้ สามารถนำไปใช้ในการพัฒนาคุณภาพชีวิตให้ดีขึ้น
หรือผู้ที่มีชื่ออยู่ในทะเบียนเพื่อสวัสดิการแห่งรัฐ ตามมติคณะรัฐมนตรี
เกษตรกร[๓] หมายความว่า
ผู้ประกอบอาชีพ ปลูกพืช เลี้ยงปศุสัตว์ เลี้ยงสัตว์น้ำและทำนาเกลือ
ที่มีรายชื่อเป็นเกษตรกรรายย่อย และได้ขึ้นทะเบียนเกษตรกร
หรือสมาชิกในครัวเรือนของผู้ที่อยู่ในทะเบียนเกษตรกรของกรมส่งเสริมการเกษตร หรือเป็นผู้มีรายชื่ออยู่ในทะเบียนผู้เลี้ยงสัตว์ของกรมปศุสัตว์
หรือทะเบียนผู้เพาะเลี้ยงสัตว์น้ำของกรมประมง
เกษตรกรผู้มีรายได้น้อย[๔] หมายความว่า
เกษตรกรผู้อยู่ในครอบครัวที่มีฐานะยากจนมีรายได้ไม่เพียงพอต่อการเลี้ยงชีพ
มีชีวิตอย่างยากลำบาก ขาดแคลนปัจจัยพื้นฐาน
โรคติดต่อ หมายความว่า
โรคติดต่อตามกฎหมายว่าด้วยโรคติดต่อ
โรคติดต่ออันตราย หมายความว่า
โรคติดต่ออันตรายตามกฎหมายว่าด้วยโรคติดต่อ
โรคติดต่อที่ต้องเฝ้าระวัง หมายความว่า โรคติดต่อที่ต้องเฝ้าระวังตามกฎหมายว่าด้วยโรคติดต่อ
โรคระบาด หมายความว่า
โรคระบาดตามกฎหมายว่าด้วยโรคติดต่อ และโรคระบาดตามกฎหมายว่าด้วยโรคระบาดสัตว์
ยา หมายความว่า ยาตามกฎหมายว่าด้วยยา

ข้อ
๔  ให้ปลัดกระทรวงมหาดไทยรักษาการตามระเบียบนี้
และมีอำนาจตีความ วินิจฉัยปัญหา กำหนดหลักเกณฑ์และวิธีปฏิบัติเพื่อดำเนินการให้เป็นไปตามระเบียบนี้

หมวด ๑
หลักการช่วยเหลือประชาชน

ข้อ
๕  การช่วยเหลือประชาชนตามระเบียบนี้
จะต้องดำเนินการในขอบเขตอำนาจหน้าที่ขององค์กรปกครองส่วนท้องถิ่นตามกฎหมาย
โดยคำนึงถึงสถานะทางการคลัง และความจำเป็นเหมาะสม

ข้อ ๖[๕]  กรณีเกิดสาธารณภัยในพื้นที่ขององค์กรปกครองส่วนท้องถิ่น
ไม่ว่าจะมีการประกาศเขตการให้ความช่วยเหลือผู้ประสบภัยพิบัติกรณีฉุกเฉินหรือไม่ก็ตาม
องค์กรปกครองส่วนท้องถิ่นสามารถดำเนินการช่วยเหลือประชาชนในเบื้องต้น
โดยฉับพลันทันที เพื่อการดำรงชีพ หรือบรรเทาความเดือดร้อนเฉพาะหน้า
หรือระงับสาธารณภัย หรือเพื่อคุ้มครองชีวิตและทรัพย์สิน หรือป้องกันภยันตรายที่จะเกิดแก่ประชาชน ได้ตามความจำเป็น
ภายใต้ขอบอำนาจหน้าที่ตามกฎหมาย โดยไม่ต้องเสนอคณะกรรมการพิจารณา
ในกรณีการช่วยเหลือประชาชน
เพื่อเยียวยาและฟื้นฟูหลังเกิดสาธารณภัย หรือการส่งเสริมและพัฒนาคุณภาพชีวิต
หรือการป้องกันและระงับโรคติดต่อ
หรือการช่วยเหลือเกษตรกรผู้มีรายได้น้อยให้เสนอคณะกรรมการให้ความเห็นชอบก่อน
องค์กรปกครองส่วนท้องถิ่นใดมีความจำเป็นต้องช่วยเหลือประชาชนนอกเหนือจากหลักเกณฑ์การช่วยเหลือตามระเบียบนี้
ให้ขอความเห็นชอบจากปลัดกระทรวงมหาดไทย ก่อนให้การช่วยเหลือ

ข้อ ๗[๖]  กรณีมีความจำเป็นต้องให้ความช่วยเหลือประชาชนเพื่อเยียวยาหรือฟื้นฟูหลังเกิดสาธารณภัย
ให้องค์กรปกครองส่วนท้องถิ่นดำเนินการดังนี้
(๑)
กรณีมีการประกาศเขตการให้ความช่วยเหลือผู้ประสบภัยพิบัติกรณีฉุกเฉินในพื้นที่เกิดภัย
ให้รายงานอำเภอ หรือจังหวัด หรือหน่วยงานที่เกี่ยวข้อง เพื่อพิจารณานำเงินทดรองราชการเพื่อการช่วยเหลือผู้ประสบภัยพิบัติ
ให้ความช่วยเหลือผู้ประสบภัย
(๒)
กรณีมิได้ประกาศเขตการให้ความช่วยเหลือผู้ประสบภัยพิบัติกรณีฉุกเฉินในพื้นที่เกิดภัย
ในการช่วยเหลือประชาชน
ให้องค์กรปกครองส่วนท้องถิ่นเสนอคณะกรรมการพิจารณาให้ความช่วยเหลือ  ทั้งนี้
ไม่เกินหลักเกณฑ์ที่กำหนดในระเบียบนี้

หมวด ๒
คณะกรรมการช่วยเหลือประชาชน

ข้อ
๘  ให้องค์กรปกครองส่วนท้องถิ่นแต่งตั้งคณะกรรมการช่วยเหลือประชาชน
คณะหนึ่ง เรียกว่า คณะกรรมการช่วยเหลือประชาชนขององค์กรปกครองส่วนท้องถิ่น
(๑)
กรณีองค์การบริหารส่วนจังหวัด ประกอบด้วย
(ก) นายกองค์การบริหารส่วนจังหวัด                เป็นประธานกรรมการ
หรือรองนายกองค์การบริหารส่วนจังหวัด
ที่ได้รับมอบหมาย
จากนายกองค์การบริหารส่วนจังหวัด
(ข) ท้องถิ่นจังหวัด                                   เป็นกรรมการ
(ค) ผู้แทนส่วนราชการที่ได้รับมอบหมาย           เป็นกรรมการ
จากผู้ว่าราชการจังหวัดจำนวนไม่เกิน
๒ คน
(ง) ผู้แทนประชาคม ที่นายกองค์การ                เป็นกรรมการ
บริหารส่วนจังหวัดคัดเลือกจำนวนไม่เกิน
๓ คน
(จ) ปลัดองค์การบริหารส่วนจังหวัด                 เป็นกรรมการและเลขานุการ
(ฉ) หัวหน้าหน่วยงานขององค์การบริหาร           เป็นกรรมการและ
ส่วนจังหวัด ที่ได้รับมอบหมายจาก              ผู้ช่วยเลขานุการ
นายกองค์การบริหารส่วนจังหวัด

จำนวนไม่เกิน
๒ คน
(๒)
กรณีเทศบาล ประกอบด้วย
(ก) นายกเทศมนตรี หรือรองนายกเทศมนตรี       เป็นประธานกรรมการ
ที่ได้รับมอบหมายจากนายกเทศมนตรี
(ข) ข้าราชการสำนักงานส่งเสริม                    เป็นกรรมการ
การปกครองท้องถิ่นจังหวัด
ที่ท้องถิ่นจังหวัดมอบหมาย
(ค)[๗] ผู้แทนส่วนราชการ
ที่ได้รับมอบหมาย          เป็นกรรมการ
จากผู้ว่าราชการจังหวัด 
ในกรณีคณะกรรมการของเทศบาลนคร
หรือเทศบาลเมือง 
และนายอำเภอ ในกรณีคณะกรรมการ
ของเทศบาลตำบล จำนวนไม่เกิน
๒ คน
(ง) ผู้แทนประชาคม ที่นายกเทศมนตรีคัดเลือก
    เป็นกรรมการ
จำนวนไม่เกิน
๓ คน
(จ) ปลัดเทศบาล                                     เป็นกรรมการ
และเลขานุการ
(ฉ) หัวหน้าหน่วยงานของเทศบาล                  เป็นกรรมการ
ที่ได้รับมอบหมาย จากนายกเทศมนตรี         และผู้ช่วยเลขานุการ
จำนวนไม่เกิน ๒ คน                             
(๓)
กรณีองค์การบริหารส่วนตำบล ประกอบด้วย
(ก)[๘]
นายกองค์การบริหารส่วนตำบล                เป็นประธานกรรมการ
หรือรองนายกองค์การบริหารส่วนตำบล

ที่ได้รับมอบหมายจากนายกองค์การบริหารส่วนตำบล
(ข) ข้าราชการสำนักงานส่งเสริมการปกครอง       เป็นกรรมการ
ท้องถิ่นจังหวัด
ที่ท้องถิ่นจังหวัดมอบหมาย
(ค) ผู้แทนส่วนราชการที่ได้รับมอบหมาย           เป็นกรรมการ
จากนายอำเภอ
จำนวนไม่เกิน ๒ คน
(ง) ผู้แทนประชาคม ที่นายกองค์การบริหาร        เป็นกรรมการ
ส่วนตำบลคัดเลือก
จำนวนไม่เกิน ๓ คน
(จ) ปลัดองค์การบริหารส่วนตำบล                  เป็นกรรมการ
และเลขานุการ
(ฉ) หัวหน้าหน่วยงานขององค์การบริหาร           เป็นกรรมการ
ส่วนตำบล ที่นายกองค์การบริหารส่วนตำบล   และผู้ช่วยเลขานุการ
มอบหมาย จำนวนไม่เกิน ๒ คน

ข้อ
๙  ให้คณะกรรมการช่วยเหลือประชาชนขององค์กรปกครองส่วนท้องถิ่น
มีอำนาจหน้าที่ดังนี้
(๑)[๙]
ให้นำรายชื่อของประชาชนที่ได้รับความเดือดร้อนที่สำรวจโดยหน่วยงานของรัฐและรายชื่อประชาชนที่ยื่นลงทะเบียนขอรับความช่วยเหลือต่อองค์กรปกครองส่วนท้องถิ่นตามข้อ
๑๒ และสถานที่กลาง ตามข้อ ๑๙ มาใช้ในการพิจารณาช่วยเหลือประชาชนตามระเบียบนี้
(๒)[๑๐]
ปิดประกาศรายชื่อประชาชนตาม (๑) ที่จะได้รับความช่วยเหลือ ณ สำนักงานองค์กรปกครองส่วนท้องถิ่น
สถานที่กลาง และที่ทำการหมู่บ้าน ชุมชนให้ทราบ เป็นเวลาไม่น้อยกว่าสิบห้าวัน
(๓)
รายงานผลการพิจารณาให้องค์กรปกครองส่วนท้องถิ่นเพื่อดำเนินการตามอำนาจหน้าที่ต่อไป
(๔)
ควบคุมการปฏิบัติให้เป็นไปตามวัตถุประสงค์และเป็นธรรม
(๕)
การปฏิบัติหน้าที่อื่น ๆ ตามที่กำหนดไว้ในระเบียบนี้

ข้อ
๑๐  การประชุมคณะกรรมการตามข้อ ๗
ต้องมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมด จึงจะเป็นองค์ประชุม
ในการประชุมคราวใด
ถ้าประธานกรรมการไม่มาประชุมหรือไม่อาจปฏิบัติหน้าที่ได้ให้กรรมการที่มาประชุมเลือกกรรมการคนหนึ่งเป็นประธานในที่ประชุม
มติของที่ประชุมให้ถือเสียงข้างมาก
กรณีมีคะแนนเสียงเท่ากัน ให้ประธานในที่ประชุมลงคะแนนเพิ่มขึ้นอีกหนึ่งเสียงเป็นเสียงชี้ขาด

หมวด ๓
การให้ความช่วยเหลือประชาชนด้านสาธารณภัย

ข้อ
๑๑  การให้ความช่วยเหลือประชาชนผู้ประสบสาธารณภัย
หรือภัยพิบัติฉุกเฉิน มีลักษณะเป็นการช่วยเหลือที่จำเป็นที่ต้องแก้ไขโดยฉับพลันในการดำรงชีพและความเป็นอยู่ของประชาชน
หรือเป็นการซ่อมแซมให้คืนสู่สภาพเดิม อันเป็นการบรรเทาความเดือดร้อนเฉพาะหน้า
องค์กรปกครองส่วนท้องถิ่นสามารถให้ความช่วยเหลือได้ทันที ภายใต้ขอบอำนาจหน้าที่ตามกฎหมาย
กรณีสิ่งสาธารณประโยชน์ที่อยู่ในความรับผิดชอบขององค์กรปกครองส่วนท้องถิ่นได้รับความเสียหาย
หากองค์กรปกครองส่วนท้องถิ่นเห็นว่า การซ่อมแซมให้คืนสู่สภาพเดิมจะไม่คุ้มค่าและการก่อสร้างใหม่จะเกิดประโยชน์ต่อทางราชการมากกว่า
ให้เสนอคณะกรรมการเป็นผู้พิจารณาให้ความเห็นชอบก่อนการใช้จ่ายงบประมาณโดยให้คำนึงถึงสถานะทางการคลัง

หมวด ๔
การให้ความช่วยเหลือประชาชนด้านการส่งเสริมและพัฒนาคุณภาพชีวิต

ข้อ ๑๒[๑๑]  การให้ความช่วยเหลือประชาชนด้านการส่งเสริมและพัฒนาคุณภาพชีวิต
นอกจากกรณีการช่วยเหลือด้านสาธารณภัยฉุกเฉิน ให้องค์กรปกครองส่วนท้องถิ่นประกาศให้ประชาชนที่ประสงค์จะขอรับความช่วยเหลือ
ยื่นลงทะเบียนเพื่อขอรับความช่วยเหลือต่อองค์กรปกครองส่วนท้องถิ่นเพื่อเสนอคณะกรรมการตามข้อ
๙
ในกรณีเกิดอัคคีภัยที่ไม่เข้าข่ายภัยพิบัติ
ในการช่วยเหลือประชาชน ให้อยู่ในดุลพินิจของคณะกรรมการตามระเบียบนี้ที่จะพิจารณาการให้ความช่วยเหลือตามความจำเป็น
เหมาะสม  ทั้งนี้
ไม่เกินอัตราตามหลักเกณฑ์ที่กระทรวงการคลังกำหนด

หมวด ๔/๑
การให้ความช่วยเหลือเกษตรกรผู้มีรายได้น้อย[๑๒]

ข้อ ๑๒/๑[๑๓]  องค์กรปกครองส่วนท้องถิ่นอาจให้ความช่วยเหลือเกษตรกรผู้มีรายได้น้อยที่ประสบปัญหาในการประกอบอาชีพ
ในเรื่องดังต่อไปนี้
(ก)
จัดหาหรือปรับปรุงแหล่งน้ำเพื่อการเกษตร
(ข)
การสนับสนุนอุปกรณ์ เครื่องมือเครื่องใช้ในการปรับปรุงแหล่งน้ำ
(ค) ประสานกับหน่วยงานที่เกี่ยวข้องเพื่อให้การสนับสนุนด้านการเกษตร
(ง) ค่าใช้จ่ายอื่น
ๆ ที่เกี่ยวข้อง ตามที่กระทรวงมหาดไทยกำหนด
การให้ความช่วยเหลือเกษตรกรผู้มีรายได้น้อย
นอกจากกรณีการช่วยเหลือด้านสาธารณภัยฉุกเฉิน ให้องค์กรปกครองส่วนท้องถิ่นประกาศให้เกษตรกรผู้มีรายได้น้อย
และประสงค์จะขอรับความช่วยเหลือยื่นลงทะเบียนขอรับความช่วยเหลือต่อองค์กรปกครองส่วนท้องถิ่น
เพื่อเสนอคณะกรรมการตามข้อ ๙ พิจารณา

หมวด ๕
การป้องกันและควบคุมโรคติดต่อ

ข้อ
๑๓  เมื่อเกิดโรคติดต่อ
โรคติดต่ออันตราย โรคติดต่อที่ต้องเฝ้าระวัง หรือโรคระบาดหรือมีเหตุสงสัยว่าได้เกิดโรคดังกล่าวในเขตพื้นที่ขององค์กรปกครองส่วนท้องถิ่นใด
ให้องค์กรปกครองส่วนท้องถิ่นนั้นดำเนินการหรือสนับสนุนให้มีการป้องกัน การควบคุม
การแพร่ และการระงับการระบาดของโรคนั้น
หรือสร้างภูมิคุ้มกันโรคให้กับผู้ที่มีภาวะเสี่ยง รวมทั้งการประชาสัมพันธ์ องค์ความรู้เกี่ยวกับโรคติดต่อ
การช่วยเหลือหน่วยงานของรัฐและเอกชนให้เกิดการปฏิบัติการตามนโยบายและแผนการเฝ้าระวัง
ป้องกัน และควบคุมโรคติดต่อ

ข้อ
๑๔  ให้องค์กรปกครองส่วนท้องถิ่นที่เกิดโรคหรือมีเหตุสงสัยได้ว่าเกิดโรคตามข้อ
๑๓ ประสานหน่วยงานที่รับผิดชอบดำเนินการป้องกัน การควบคุม การแพร่
และการระงับการระบาดของโรคโดยให้องค์กรปกครองส่วนท้องถิ่นร่วมดำเนินการหรือสนับสนุนการดำเนินการดังกล่าว
กรณีมีหน่วยงานที่รับผิดชอบภารกิจดังกล่าว
แต่ไม่สามารถดำเนินการได้อย่างครอบคลุมหรือไม่สามารถระงับการระบาดของโรคติดต่อได้ จะส่งผลทำให้เกิดการแพร่ระบาด
ที่เป็นอันตรายต่อสุขภาพและชีวิตของประชาชน ให้องค์กรปกครองส่วนท้องถิ่นสามารถดำเนินการ
การป้องกันและควบคุมโรคได้

ข้อ
๑๕  องค์กรปกครองส่วนท้องถิ่นสามารถเบิกจ่ายค่าใช้จ่ายต่าง
ๆ ที่เกิดขึ้นในการป้องกันและควบคุมโรคติดต่อดังนี้
(๑)
ยา เวชภัณฑ์ และวัสดุที่ใช้ในการป้องกันควบคุมโรคติดต่อ เช่น ถุงมือยางหรือหนัง ผ้าปิดปากหรือปิดจมูก
รองเท้ายางหุ้มส้นสูงใต้เข่า (รองเท้าบู๊ต) หรือเสื้อกันฝน
(๒)
เครื่องแต่งกายและอุปกรณ์ในการปฏิบัติงานของบุคลากรที่ปฏิบัติงานโดยคำนึงถึงความจำเป็น
เหมาะสม และประหยัด

หมวด ๖
หลักเกณฑ์การช่วยเหลือ

ข้อ
๑๖  การช่วยเหลือประชาชน ให้ปฏิบัติตามหลักเกณฑ์
วิธีการ เงื่อนไข ที่กำหนดไว้ในระเบียบนี้ ดังต่อไปนี้
(๑)
การช่วยเหลือผู้ประสบสาธารณภัย หรือภัยพิบัติฉุกเฉิน
ให้องค์กรปกครองส่วนท้องถิ่นพิจารณาใช้จ่ายงบประมาณช่วยเหลือประชาชนตามหลักเกณฑ์ของกระทรวงการคลัง
โดยอนุโลม
(๒)[๑๔] การช่วยเหลือด้านการส่งเสริมและพัฒนาคุณภาพชีวิต
ให้องค์กรปกครองส่วนท้องถิ่นพิจารณาใช้จ่ายงบประมาณช่วยเหลือประชาชน ตามหลักเกณฑ์ที่กระทรวงมหาดไทยกำหนดหรือหลักเกณฑ์ของกระทรวงการพัฒนาสังคมและความมั่นคงของมนุษย์
โดยอนุโลม
(๓)
การช่วยเหลือประชาชนด้านการป้องกันและระงับโรคติดต่อให้องค์กรปกครองส่วนท้องถิ่นพิจารณาใช้จ่ายงบประมาณช่วยเหลือประชาชนตามหลักเกณฑ์ของกระทรวงสาธารณสุข
โดยอนุโลม
(๔)[๑๕] การช่วยเหลือเกษตรกรผู้มีรายได้น้อย
ให้องค์กรปกครองส่วนท้องถิ่นพิจารณาใช้จ่ายงบประมาณช่วยเหลือประชาชน ตามหลักเกณฑ์ของกระทรวงเกษตรและสหกรณ์
โดยอนุโลม

หมวด ๗
การใช้จ่ายงบประมาณเพื่อการช่วยเหลือประชาชน

ข้อ
๑๗  การช่วยเหลือประชาชน ให้องค์กรปกครองส่วนท้องถิ่นจัดทำโครงการแสดงสาระสำคัญของกิจกรรมที่ต้องดำเนินการและบรรจุไว้ในแผนพัฒนาท้องถิ่น
และตั้งจ่ายในข้อบัญญัติหรือเทศบัญญัติงบประมาณรายจ่ายประจำปีหรืองบประมาณรายจ่ายเพิ่มเติมให้ถูกต้องตามประเภทของรายจ่าย  ทั้งนี้ ให้ชี้แจงเหตุผลความจำเป็นที่จะต้องตั้งงบประมาณดังกล่าวไว้ในคำชี้แจงประกอบงบประมาณรายจ่ายด้วย

ข้อ
๑๘  กรณีเกิดสาธารณภัยฉุกเฉิน
จำเป็นเร่งด่วน ให้องค์กรปกครองส่วนท้องถิ่นเบิกจ่ายจากงบกลาง ประเภทเงินสำรองจ่าย
ในข้อบัญญัติหรือเทศบัญญัติงบประมาณรายจ่ายประจำปีโดยโครงการ
ไม่จำเป็นต้องอยู่ในแผนพัฒนาท้องถิ่น

ข้อ
๑๙  เพื่อเป็นการอำนวยความสะดวกแก่ประชาชน
องค์กรปกครองส่วนท้องถิ่นสามารถจัดให้มีศูนย์ปฏิบัติการร่วมในการช่วยเหลือประชาชนขององค์กรปกครองส่วนท้องถิ่น
โดยใช้เป็นสถานที่กลางเพื่อเป็นศูนย์รวบรวมข้อมูลปัญหาความต้องการของประชาชน
การประสานงานกับหน่วยงานอื่น ๆ ที่เกี่ยวข้อง
สำหรับวิธีการปฏิบัติงานให้เป็นไปตามหลักเกณฑ์ที่กรมส่งเสริมการปกครองท้องถิ่นกำหนด
โดยองค์กรปกครองส่วนท้องถิ่นอาจพิจารณาสนับสนุนงบประมาณเพื่อเป็นค่าใช้จ่ายที่จำเป็นในการบริหารงานของสถานที่กลางดังกล่าวให้แก่องค์กรปกครองส่วนท้องถิ่นหรือส่วนราชการที่เป็นที่ตั้งของสถานที่กลางดำเนินการแทนก็ได้

ข้อ
๒๐[๑๖]  กรณีองค์กรปกครองส่วนท้องถิ่นได้ใช้จ่ายงบประมาณในการให้ความช่วยเหลือตามข้อ
๑๑ ข้อ ๑๒ ข้อ ๑๒/๑ และข้อ ๑๓ ไประยะหนึ่งแล้วและคาดการณ์ได้ว่า หากจะใช้งบประมาณเพื่อให้ความช่วยเหลือต่อไปอาจส่งผลกระทบต่อสถานะทางการคลังในการบริหารหรือการจัดบริการสาธารณะเพื่อประโยชน์ของประชาชน ให้องค์กรปกครองส่วนท้องถิ่นรายงานต่อส่วนราชการที่เกี่ยวข้อง
เพื่อให้ความช่วยเหลือต่อไป

ข้อ
๒๑[๑๗]  เมื่อสิ้นสุดการดำเนินการตามโครงการช่วยเหลือประชาชน
ให้องค์กรปกครองส่วนท้องถิ่นประชาสัมพันธ์ผลการดำเนินการให้ประชาชนทราบโดยทั่วกัน เป็นเวลาไม่น้อยกว่าสิบห้าวันโดยให้ติดประกาศ
ณ สำนักงานองค์กรปกครองส่วนท้องถิ่น สถานที่กลาง และที่ทำการหมู่บ้านและชุมชน

บทเฉพาะกาล

ข้อ
๒๒  กรณีที่องค์กรปกครองส่วนท้องถิ่นใดได้ช่วยเหลือประชาชนตามระเบียบกระทรวงมหาดไทย
หรือหนังสือสั่งการกระทรวงมหาดไทย และหนังสือสั่งการที่เกี่ยวข้อง แล้วแต่กรณี ก่อนวันที่ระเบียบนี้ใช้บังคับ
ให้ถือว่าเป็นรายจ่ายที่จ่ายได้ตามระเบียบนี้

ข้อ
๒๓  สำหรับการเบิกค่าใช้จ่ายเพื่อช่วยเหลือประชาชนขององค์กรปกครองส่วนท้องถิ่นที่ได้ดำเนินการตามหลักเกณฑ์ของหนังสือกระทรวงมหาดไทย
หรือหนังสือสั่งการที่เกี่ยวข้องก่อนวันที่ระเบียบนี้ ใช้บังคับและยังดำเนินการไม่แล้วเสร็จ
ให้ดำเนินการต่อไปได้ตามหลักเกณฑ์นั้นจนกว่าจะแล้วเสร็จ

ประกาศ
ณ วันที่ ๒๘ กันยายน พ.ศ. ๒๕๖๐
พลเอก
อนุพงษ์  เผ่าจินดา
รัฐมนตรีว่าการกระทรวงมหาดไทย

ระเบียบกระทรวงมหาดไทย ว่าด้วยค่าใช้จ่ายเพื่อช่วยเหลือประชาชนตามอำนาจหน้าที่ขององค์กรปกครองส่วนท้องถิ่น
(ฉบับที่ ๒) พ.ศ. ๒๕๖๑[๑๘]

ข้อ ๒  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

พิมพ์มาดา/จัดทำ
๒๔ ตุลาคม ๒๕๖๒

[๑] ราชกิจจานุเบกษา
เล่ม ๑๓๔/ตอนพิเศษ ๒๔๒ ง/หน้า ๓/๒๙ กันยายน ๒๕๖๐

[๒] ข้อ ๓
นิยามคำว่า การส่งเสริมและพัฒนาคุณภาพชีวิต แก้ไขเพิ่มเติมโดยระเบียบกระทรวงมหาดไทย
ว่าด้วยค่าใช้จ่ายเพื่อช่วยเหลือประชาชนตามอำนาจหน้าที่ขององค์กรปกครองส่วนท้องถิ่น
(ฉบับที่ ๒) พ.ศ. ๒๕๖๑

[๓] ข้อ ๓
นิยามคำว่า เกษตรกร เพิ่มโดยระเบียบกระทรวงมหาดไทย ว่าด้วยค่าใช้จ่ายเพื่อช่วยเหลือประชาชนตามอำนาจหน้าที่ขององค์กรปกครองส่วนท้องถิ่น
(ฉบับที่ ๒) พ.ศ. ๒๕๖๑

[๔] ข้อ ๓
นิยามคำว่า เกษตรกรผู้มีรายได้น้อย เพิ่มโดยระเบียบกระทรวงมหาดไทย
ว่าด้วยค่าใช้จ่ายเพื่อช่วยเหลือประชาชนตามอำนาจหน้าที่ขององค์กรปกครองส่วนท้องถิ่น
(ฉบับที่ ๒) พ.ศ. ๒๕๖๑

[๕] ข้อ ๖
แก้ไขเพิ่มเติมโดยระเบียบกระทรวงมหาดไทย ว่าด้วยค่าใช้จ่ายเพื่อช่วยเหลือประชาชนตามอำนาจหน้าที่ขององค์กรปกครองส่วนท้องถิ่น
(ฉบับที่ ๒) พ.ศ. ๒๕๖๑

[๖] ข้อ ๗
แก้ไขเพิ่มเติมโดยระเบียบกระทรวงมหาดไทย ว่าด้วยค่าใช้จ่ายเพื่อช่วยเหลือประชาชนตามอำนาจหน้าที่ขององค์กรปกครองส่วนท้องถิ่น
(ฉบับที่ ๒) พ.ศ. ๒๕๖๑

[๗] ข้อ ๘
(๒) (ค) แก้ไขเพิ่มเติมโดยระเบียบกระทรวงมหาดไทย ว่าด้วยค่าใช้จ่ายเพื่อช่วยเหลือประชาชนตามอำนาจหน้าที่ขององค์กรปกครองส่วนท้องถิ่น
(ฉบับที่ ๒) พ.ศ. ๒๕๖๑

[๘] ข้อ ๘
(๓) (ก) แก้ไขเพิ่มเติมโดยระเบียบกระทรวงมหาดไทย
ว่าด้วยค่าใช้จ่ายเพื่อช่วยเหลือประชาชนตามอำนาจหน้าที่ขององค์กรปกครองส่วนท้องถิ่น
(ฉบับที่ ๒) พ.ศ. ๒๕๖๑

[๙] ข้อ ๙
(๑) แก้ไขเพิ่มเติมโดยระเบียบกระทรวงมหาดไทย
ว่าด้วยค่าใช้จ่ายเพื่อช่วยเหลือประชาชนตามอำนาจหน้าที่ขององค์กรปกครองส่วนท้องถิ่น
(ฉบับที่ ๒) พ.ศ. ๒๕๖๑

[๑๐] ข้อ ๙
(๒) แก้ไขเพิ่มเติมโดยระเบียบกระทรวงมหาดไทย ว่าด้วยค่าใช้จ่ายเพื่อช่วยเหลือประชาชนตามอำนาจหน้าที่ขององค์กรปกครองส่วนท้องถิ่น
(ฉบับที่ ๒) พ.ศ. ๒๕๖๑

[๑๑] ข้อ ๑๒
แก้ไขเพิ่มเติมโดยระเบียบกระทรวงมหาดไทย ว่าด้วยค่าใช้จ่ายเพื่อช่วยเหลือประชาชนตามอำนาจหน้าที่ขององค์กรปกครองส่วนท้องถิ่น
(ฉบับที่ ๒) พ.ศ. ๒๕๖๑

[๑๒] หมวด ๔/๑
การให้ความช่วยเหลือเกษตรกรผู้มีรายได้น้อย ข้อ ๑๒/๑ เพิ่มโดยระเบียบกระทรวงมหาดไทย
ว่าด้วยค่าใช้จ่ายเพื่อช่วยเหลือประชาชนตามอำนาจหน้าที่ขององค์กรปกครองส่วนท้องถิ่น
(ฉบับที่ ๒) พ.ศ. ๒๕๖๑

[๑๓] ข้อ
๑๒/๑ เพิ่มโดยระเบียบกระทรวงมหาดไทย
ว่าด้วยค่าใช้จ่ายเพื่อช่วยเหลือประชาชนตามอำนาจหน้าที่ขององค์กรปกครองส่วนท้องถิ่น
(ฉบับที่ ๒) พ.ศ. ๒๕๖๑

[๑๔] ข้อ ๑๖
(๒) แก้ไขเพิ่มเติมโดยระเบียบกระทรวงมหาดไทย ว่าด้วยค่าใช้จ่ายเพื่อช่วยเหลือประชาชนตามอำนาจหน้าที่ขององค์กรปกครองส่วนท้องถิ่น
(ฉบับที่ ๒) พ.ศ. ๒๕๖๑

[๑๕] ข้อ ๑๖
(๔) เพิ่มโดยระเบียบกระทรวงมหาดไทย
ว่าด้วยค่าใช้จ่ายเพื่อช่วยเหลือประชาชนตามอำนาจหน้าที่ขององค์กรปกครองส่วนท้องถิ่น
(ฉบับที่ ๒) พ.ศ. ๒๕๖๑

[๑๖] ข้อ ๒๐
แก้ไขเพิ่มเติมโดยระเบียบกระทรวงมหาดไทย ว่าด้วยค่าใช้จ่ายเพื่อช่วยเหลือประชาชนตามอำนาจหน้าที่ขององค์กรปกครองส่วนท้องถิ่น
(ฉบับที่ ๒) พ.ศ. ๒๕๖๑

[๑๗] ข้อ ๒๑
แก้ไขเพิ่มเติมโดยระเบียบกระทรวงมหาดไทย
ว่าด้วยค่าใช้จ่ายเพื่อช่วยเหลือประชาชนตามอำนาจหน้าที่ขององค์กรปกครองส่วนท้องถิ่น
(ฉบับที่ ๒) พ.ศ. ๒๕๖๑

[๑๘] ราชกิจจานุเบกษา
เล่ม ๑๓๖/ตอนพิเศษ ๑๗ ง/หน้า ๑/๑๗ มกราคม ๒๕๖๒